Héraðssaksóknari segir að gagrýni embættismanns OECD á hægagang í rannsókn Samherjamálsins komi á óvart. Embættið hafi fundað með OECD í tvígang í síðustu viku án þess að málið hafi borið á góma.
Drago Kos, yfirmaður vinnuhóps OECD gegn mútum, setti fram harða gagnrýni á rannsókn Samherjamálsins í fréttum Stöðvar 2 um helgina. Hann sagði vandræðalegt að það skuli vera Namibía sem dregur vagninn í rannsókninni og enginn á Íslandi virðist vita hvað rannsókn Samherjamálsins líður. Rannsóknin hófst í árslok 2019. Gagnrýni Kos beindist einnig að íslenskum stjórnvöldum, erfitt væri að trúa því að embætti héraðssaksóknara væri vanfjármagnað og finna yrði fjármagn hið fyrsta svo hægt væri að ljúka rannsókninni.
Ólafur Þór Hauksson, héraðssaksóknari, segir að gagnrýni OECD hafi komið flatt upp á hann, sér í lagi í ljósi þess að embætti hans hafi í tvígang fundað með OECD í liðinni viku og þá hafi þessi mál hvergi borið á góma. Hvað rannsókn málsins varðar þá gangi hún vissulega vel þótt faraldurinn hafi vissulega tafið. Þannig hafi fundur með namibískum yfirvöldum á dögunum verið lengi á dagskrá en strangar ferðatakmarkanir milli Afríku og Evrópu hafi orðið til þess að honum var ítrekað frestað. Sem fyrr heldur saksóknari spilunum þétt að sér þegar hann er spurður út í gang rannsóknarinnar, segir aðeins að henni miði vel.
Ólafur tekur þó undir með Kos um að fjárveitingar til embættisins gætu verið hærri enda beint samhengi milli fjárveitinga og afraksturs. En það eigi jafnt við um hans embætti og önnur embætti hins opinbera.
Gagnrýni embættismanns OECD á hægagang Samherjarannsóknar kom flatt upp á héraðssaksóknara, einkum í ljósi þess að embættið hefði í tvígang fundað með stofnuninni án þess að rannsóknin bæri á góma. 